Karina Lorentzen Dehnhardt (SF), 2023-04-11:
Jeg gik egentlig herned i Folketingssalen i et allerhelvedes humør – det må man måske ikke sige, men så i et pokkers humør – for jeg er så dybt irriteret på de her menneskers vegne over, at vi ikke er kommet længere med hensyn til de udsatte mennesker, som det her handler om.
Men jeg vil så også sige, at efterhånden som jeg har siddet og lyttet til debatten, bliver jeg også gladere indvendig, for der er rigtig mange i den her Folketingssal, som faktisk er optaget af de her mennesker, og som gerne vil gøre noget for de her mennesker.
Det er også derfor, det er så frustrerende, at vi ikke er kommet videre med det endnu.
Men jeg opfatter det faktisk som et oprigtigt ønske om at gøre noget i forhold til de mest udsatte stofbrugere.
Sidst vi havde debatten, var vi jo sådan set også enige om, at der skulle ske noget – der er bare ikke rigtig sket noget.
Og så har den nye regering jo droppet at gennedsætte den arbejdsgruppe, som blev sat i gang i sidste periode, og det er baggrunden for, at vi tager debatten en gang til.
SF's holdning er i hvert fald, at man ikke kan straffe sig ud af afhængighed.
Jeg ville sådan ønske, at vi kunne begynde at anskue afhængighed som et sundhedsproblem i stedet for et kriminalitetsproblem.
Vi kunne aldrig finde på at anskue alle mulige andre afhængighedsproblemer på den måde.
Hvis man har et alkoholproblem, så får man hjælp; hvis man er overvægtig, så får man hjælp.
Hvorfor skal det være sådan, at når det handler om stoffer af forskellig art, substanser, som folk dulmer et tit smertefuldt liv med, så reagerer vi med straf?
Det er jo helt skørt og vanvittigt.
Sidste gang mente og den her gang mener rigtig mange partier, at vi ikke skal jagte mennesker, der er afhængige af stoffer.
Politiet skal koncentrere sig om at gå efter bagmændene – ikke dem, som kæmper med et problem.
Vi bør møde dem med hjælp i stedet for straf.
Men jeg må også bare sige, at selv om vi var enige om det i forståelsespapiret i den tidligere regeringsperiode – vi endda fik et løfte fra den nuværende statsminister om et id-kort til de mest udsatte stofbrugere – så er der bare ikke rigtig sket noget.
Den tidligere regering leverede aldrig på statsministerens løfte, selv om det kunne tage lidt af presset af de mest udsatte borgere – og heller ikke engang selv om der var et flertal for at gå den vej.
Det er jo virkelig urkomisk.
Det stod jo i det tidligere forståelsespapir.
Og arbejdsgruppen, som vi så i fællesskab fik nedsat sidste gang med en beretning, blev forhalet lige netop så meget, at den aldrig nogen sinde kom til at levere noget, og det, der lå, viser jo også, at det i høj grad blev syltet i en proces, som var meget problematisk.
Det kan godt være, at det er lidt unfair at sige det sådan, men det kan næsten føles, som om der sidder nogen og blokerer for, at det her kan blive til noget.
Vi har i 16 år gået rundt og troet, at det her system, vi har, hvor politiet kan give en advarsel og lade være med at konfiskere stoffet, blev brugt.
Vi kunne godt se, at antallet af advarsler var rigtig lavt, men at de så i et svar pludselig angiver, at de sådan set ikke har de sociale og sundhedsmæssige oplysninger, der gør, at de kan vurdere, om en borger skal have en advarsel, er jo helt skørt – hvorfor har de ikke sagt noget om det?
Jeg ved, at fru Pernille Skipper fra Enhedslisten har haft justitsministeren i samråd omkring problemstillingen, og det er aldrig blevet nævnt, at det havde de sådan set ikke muligheden for.
Og det er jo derfor, at vi tyer til det her id-kort, for så har man i det mindste noget, man kan vise, altså et fysisk bevis på, at man er i den målgruppe.
Og jeg vil til enhver tid mene, at det er mindre stigmatiserende at have et id-kort at forevise for at undgå at få konfiskeret sine stoffer og blive sendt en tur i retten, end det er ikke at have et id-kort, så man får konfiskeret sine stoffer og kommer i retten og måske endda skal tage et par sexkunder mere den dag, fordi man så skal skaffe penge til nogle nye ting.
Det synes jeg i hvert fald ikke er værdigt, og mange har nævnt lige præcis værdighed i dag.